b'\n_START_ARTICLE_\nCal Reny\xc3\xa9\n_START_SECTION_\nDescripci\xc3\xb3\n_START_PARAGRAPH_\nCasa cantonera de dues plantes, deshabitada la de dalt. La planta pis segueix una distribuci\xc3\xb3 tradicional. Sala gran a la part central del davant, que distribueix a dormitoris a cada costat i tamb\xc3\xa9 una capelleta. D\'aquesta sala gran surt un passad\xc3\xads que distribueix a la part posterior. A la fa\xc3\xa7ana s\'observen llindes treballades. A la de la balconada central hi ha inscrita la data de 1744 i el nom PERE REI\xc3\x91E. La llosa dels bacons estava treballada i es conserva, encara que malament, la decoraci\xc3\xb3 lobulada del balc\xc3\xb3 central.\n_START_SECTION_\nHist\xc3\xb2ria\n_START_PARAGRAPH_\nLa porta d\'entrada amb llinda de pla pot referir-se a la baixa edat mitjana. L\'edifici segueix pautes cl\xc3\xa0ssiques, amb fa\xc3\xa7ana sim\xc3\xa8trica. A l\'armari on hi ha la verge que presideix la gran sala hi figura la data de 1891. La sala gran de la plata pis conserva perfectament l\'ambient del segle passat amb abund\xc3\xa0ncia de marcs i portes de fusta motllurada._NEWLINE_Els Reny\xc3\xa9 eren una fam\xc3\xadlia de pagesos benestants amb poder econ\xc3\xb2mic dins la comarca. La primera const\xc3\xa0ncia que es t\xc3\xa9 d\'aquesta fam\xc3\xadlia data de 1553: eren els encarregats del mol\xc3\xad d\'oli del senyor del poble._NEWLINE_Sembla que el castell de Fondarella estaria situat al solar del casal Reny\xc3\xa9: part m\xc3\xa9s elevada del tossalet de Fondarella. Malgrat que amb els anys l\'edifici ha sofert modificacions, haurem d\'identificar el castell amb l\'edifici noble que actualment rep el nom de "Castell" (Can Combelles), temps enrere tot deuria ser un mateix solar. Avui es conserva en bon estat un edifici de planta noble encara que de construcci\xc3\xb3 moderna. Probablement es tracta d\'una construcci\xc3\xb3 feta durant el segle XVIII. En un document del 1711 es comenta que el castell estava en ru\xc3\xafnes, referint-se probablement a una construcci\xc3\xb3 del segle XIII-XIV. De fet l\'\xc3\xbanic element que es conserva d\'aquest primer edifici i que fou aprofitat en l\'obra del nou casal del segle XVIII \xc3\xa9s un arc apuntat que es conserva a la primera planta. L\'edifici actual, doncs, sembla que constituiria una nova edificaci\xc3\xb3 feta despr\xc3\xa9s del 1711 i abans de 1744, moment en qu\xc3\xa8 es precisa la nova estructura de l\'edifici.'